Document ID: 32011D0320

KOMISIJOS SPRENDIMAS
2011 m. gegužės 27 d.
kuriuo leidžiama teikti rinkai chromo pikolinatą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2011) 3586)
(Tekstas autentiškas tik anglų kalba)
(2011/320/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2009 m. balandžio 6 d. bendrovė Cantox Health Sciences International bendrovės Nutrition 21 vardu Airijos kompetentingoms institucijoms pateikė prašymą leisti pateikti rinkai chromo pikolinatą kaip naują maisto sudedamąją dalį.
(2)
2009 m. balandžio 24 d. Airijos kompetentinga maisto vertinimo tarnyba pateikė pirminio vertinimo ataskaitą. Toje ataskaitoje tarnyba priėjo prie išvados, kad būtina atlikti papildomą vertinimą.
(3)
2009 m. balandžio 30 d. Komisija apie prašymą pranešė visoms valstybėms narėms. 2009 m. rugpjūčio 12 d. Europos maisto saugos tarnyba (toliau - EMST) paprašyta atlikti vertinimą.
(4)
Gavusi Komisijos prašymą EMST 2010 m. lapkričio 10 d. priėmė nuomonę (2) dėl chromo pikolinato, kaip chromo šaltinio, mitybos tikslais dedamo į maisto produktus paprastiems vartotojams ir į specialios paskirties maisto produktus, saugos. Nuomonėje EMST padarė išvadą, kad chromo pikolinatas nekelia susirūpinimo dėl saugos, jei bendras chromo kiekis neviršija 250 μg per dieną, t. y. Pasaulio sveikatos organizacijos nustatytos vertės papildomam chromo suvartojimui, kurios nereikėtų viršyti.
(5)
2009 m. spalio 13 d. Komisijos reglamente (EB) Nr. 953/2009 dėl medžiagų, kurių konkrečiais mitybos tikslais gali būti dedama į specialios paskirties maisto produktus (3) ir (arba) 2006 m. gruodžio 20 d. Europos Parlamento ir Tarybos reglamente (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (4) nustatytos konkrečios nuostatos dėl vitaminų, mineralų ir kitų medžiagų naudojimo maiste. Chromo pikolinatą turėtų būti leista naudoti nepažeidžiant šiuose teisės aktuose nustatytų reikalavimų.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Chromo pikolinatą, kaip priede nurodytą chromo šaltinį, galima teikti Sąjungos rinkai kaip naują maisto sudedamąją dalį, naudojamą maisto produktuose, nepažeidžiant konkrečių Reglamento (EB) Nr. 953/2009 ir (arba) Reglamento (EB) Nr. 1925/2006 nuostatų.
2 straipsnis
Šiuo sprendimu leidžiamos naujos maisto sudedamosios dalies pavadinimas, nurodomas ženklinant jos turinčius maisto produktus, yra „chromo pikolinatas“.
3 straipsnis
Šis sprendimas skirtas Nutrition 21, Inc., 4 Manhattanville Road, Purchase, New York 10577, JAV.
Priimta Briuselyje 2011 m. gegužės 27 d.

Labels: 0
3
17